《杂诗 其七》
宋代·李复

万物忘我难，圣人出同忧。女娲断鳌足，轩辕殛蚩尤。

禹命洪水断，稷播百谷修。元德与天通，珍符告帝休。

起皆不得已，本非功业谋。应龙潜深渊，睢盱寒水秋。

乘时御风雷，雨施化形流。体异灵气同，默契神变求。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。